runetrust/blame-folketinget-dk huggingface dataset:
Frank Aaen (EL), 2009-02-18:
De ryger bare ned i et sort hul til gavn for bankerne.
Det har vi været lodret imod.
Vi har sagt fra dag et og som de første, at det, vi ønskede, var en statslig udlånsfunktion - man kan kalde det en statsbank, hvis man vil hvor virksomheder, der bliver afvist i deres bank, kan gå hen og spørge: Kan vi få lån til det her fornuftige projekt?
Det kan være vedvarende energi, det kan være økologi, det kan være andet, som er samfundsnyttigt, for så ved vi nemlig, at skatteydernes penge går til noget fornuftigt og ikke til at lappe huller efter bankdirektører, der har raget til sig i årevis.
Det er jo det, der er forskellen på det, De Konservative står for, nemlig bare at dele ud til dem, der har formøblet alle pengene, og det, vi siger, nemlig at skal der gives penge fra skatteyderne til erhvervslivet, skal det være til nogle formål, der er fornuftige.
Knud Kristensen (KF), 2009-02-18:
Jeg hørte, at hr. Frank Aaen udtalte sig om, at det var et fantastisk oplæg, der var kommet fra Socialdemokraterne, og der er bl.a. et punkt, hvor der står, at man vil stille særlig risikovillig kapital til rådighed for netop at sætte gang i nogle forskellige ting.
Jeg vil gerne spørge hr. Frank Aaen, om den risikovillige kapital ikke også er skatteborgernes penge.
Da vi hørte, at det blev foreslået, at der skulle laves en bankpakke, var der alverdens ting i vejen med netop det forslag, så jeg vil gerne spørge hr. Frank Aaen, om hr. Frank Aaen har ændret opfattelse af det med skatteborgernes penge, afhængigt af hvem der stiller forslaget.
Frank Aaen (EL), 2009-02-18:
Ja, det er til at blive helt rundtosset af.
Jeg vil lige starte med at sige, at vi har en regering, som opleves sådan, at hvis man spørger velfærdsministeren, hvad hun vil gøre med hensyn til ledigheden, henviser hun til beskæftigelsesministeren, og hvis man spørger beskæftigelsesministeren, henviser han til velfærdsministeren, og så er der ingen, der ved, hvem der skal tage sig af det.
Det her drejer sig om mennesker - det er slagteriarbejdere, det er håndværkere, det er folk, der arbejder inden for vindmølleindustrien helt konkrete mennesker og byer, der går i sort.
Det er det, den her forespørgsel drejer sig om, og det, vi siger til regeringen, er, at den nu må komme med et udspil, for det kan jo ikke nytte noget, at den bare sidder på hænderne, måske beder en aftenbøn om, at det bliver bedre i morgen, og bliver ved med at forære penge til banker og til rige mennesker.
Det er det, det går ud på, men jeg kan forstå, at det har regeringen overhovedet ikke lyst til at snakke om.
Det er jo meget sigende, og jeg håber, at alle dem, der følger debatten, kan høre, at regeringen ikke har opdaget, at der er en krise, og ikke vil gøre noget ved den.
Jens Vibjerg (V), 2009-02-18:
Jamen nu understreger hr. Frank Aaen jo også, at det slet ikke er en debat, der hører hjemme i den her kreds.
Det er altså vores opgave at tage hånd om de mennesker, der bliver ledige, og det skal vi gøre alt, hvad vi kan, for bliver gjort.
Vi har selvfølgelig alle sammen et ansvar for at være med til at sikre samfund og arbejdspladser bedst muligt, men en politisk forespørgselsdebat må rettes til de ministre, der sidder på de områder, f.eks. finansministeren, erhvervs- og økonomiministeren, og hvem man ellers kunne nævne.
Jeg synes, vi forplumrer debatten, når det er sådan, at hoveddiskussionsemnet her bliver vækstpakker, for vores opgave er at sikre, at vi tager hånd om dem, der bliver ledige, på den bedst mulige måde, og det er selvfølgelig en stor og tiltagende opgave, jo flere ledige der bliver, og det er det, vi skal bruge kræfterne på, og så må andre jo i høj grad sætte turbo på det og sikre, at vi bevarer flest mulige arbejdspladser i den alvorlige økonomiske krise, vi har.
Frank Aaen (EL), 2009-02-18:
Men regeringen vil ikke snakke om det, den skal snakke om.
For det at tage hånd om folk er ikke blot at tilbyde dem et arbejdsmarkedskursus - det er fint nok, det støtter vi også - men det er jo at sørge for, at der kommer nogle nye job.
Og nye job får man altså ikke ved at sende folk på kursus.
Nye job får man ved at etablere beskæftigelse der, hvor arbejdsløsheden stiger, f.eks. ved at sige: Jamen lad os så komme i gang med at få renoveret de skoler, som vi lovede skulle renoveres.
Skal det her svar forstås sådan, at Dansk Folkeparti mener, at det her vigtige problem bare skal behandles bag lukkede døre mellem Dansk Folkeparti og regeringen, og at man ikke ønsker at inddrage resten af Folketinget i forhandlinger om, hvad der skal til, og hvad der kan gøres?
Man ønsker ikke at inddrage de partier, der faktisk har fremlagt konkrete planer og forslag til, hvad der kan gøres.
Man lever ikke op til det, som hr. Bent Bøgsted før sagde der var brug for, nemlig at gøre noget hurtigt.
Der er jo lagt forslag frem fra oppositionen, men intet fra regeringen.
Vi har jo kunnet høre i de indlæg, der har været indtil nu, at alt går godt, og at vi bare skal vente.
Der er jo ikke noget drive i regeringen.
Hvad med at åbne op?
Var det ikke bedre?
Thomas Adelskov (S), 2009-02-18:
Jamen så forstod hr. Jens Vibjerg åbenbart ikke, hvad jeg spurgte om.
Så spørger jeg med andre ord: Der er et nødvendigt tidspunkt, kan jeg forstå.
Hvornår er det nødvendige tidspunkt?
Jeg klandrer ikke hr. Jens Vibjerg og regeringen for, at ledigheden stiger.
Jeg klandrer hr. Jens Vibjerg og regeringen for ikke at gøre noget.
Nu kan jeg forstå, at man vil gøre noget, når tiden er inde.
Hvornår er tiden inde?
Hvor mange arbejdsløse skal der være i det her land, før regeringen mener, at tiden er inde til at lave en beskæftigelses- og vækstpakke?
Det er et forholdsvis enkelt spørgsmål, synes jeg, og det burde også kunne besvares af ordføreren.
Jens Vibjerg (V), 2009-02-18:
Jeg er enig med hr. Thomas Adelskov i, at det er en alvorlig situation.
Altså, den internationale økonomiske krise er gravalvorlig.
Regeringen sidder ikke og venter, men regeringen har været i gang længe med initiativer, som er med til at sikre, at vi får den mindste påvirkning af den finanspolitiske og økonomiske krise, vi har worldwide.
Kim Mortensen (S), 2009-02-18:
Man kunne jo få det indtryk, at hr. Jens Vibjerg sådan synes, at vi klandrer regeringen for, at der kommer mange arbejdsløse.
Det er sådan set ikke tilfældet.
Vi klandrer lidt regeringen for at være træg med hensyn til at ville gøre noget ved det.
Det ene ritzautelegram efter det andet tikker ind.
Ledigheden eksploderer i Yderdanmark med procentvise stigninger i ledigheden på 200-600 pct. i det vestjyske og det sydjyske område.
Derfor er det lidt forstemmende at høre Venstres ordfører stå og være meget træg og lang i spyttet med hensyn til, at der skal sættes nogle initiativer i gang.
Oven i købet klandres Socialdemokraterne for at komme med et konkret udspil til en vækstplan, som kan skaffe job.
Det, jeg gerne konkret vil spørge hr. Jens Vibjerg om, er: Kunne man så ikke under de her forhandlinger, under den her forespørgsel, få et tilsagn fra Venstre om, at Venstre vil imødekomme sådan noget som energirenovering af bygninger, som vi ved giver mange job; boligbyggeri; fremrykning af offentlige investeringer i kommunerne, som vi ved giver mange job?
Altså, vil Venstre imødekomme Socialdemokraterne med et udspil på det her område og en konkret forhandling, nemlig invitere os ind til en forhandling om, hvordan vi kan få gang i beskæftigelsen igen?
Jens Vibjerg (V), 2009-02-18:
Det er jo også en af styrkerne ved den her regering, at den ser på, hvor vi har morgendagens muligheder, og sætter alt, hvad den kan, ind på det område.
Frank Aaen (EL), 2009-02-18:
Det er da rigtigt, at man ikke kan have folk til at producere biler, hvis der ikke er nogen, der køber bilerne.
Men lige præcis de fabrikker, som hr. Vibjerg her nævner, er ualmindelig fleksible og kan sagtens omstilles til anden produktion, f.eks. inden for vedvarende energi eller energibesparelser - ingen tvivl om det.
Og mange af dem, der i dag fyrer rigtig mange mennesker, er faktisk inden for vindmølleindustrien.
Er der ikke brug for vindmøller?
Er der ikke brug for, at man kommer i gang med at producere nogle flere vindmøller?
Det er jo sådan nogle konkrete initiativer, som oppositionen peger på; noget, man kan gøre her og nu, og som hjælper de folk, der her og nu bliver fyret.
Og det er det, man ikke vil gøre noget ved, og man siger ikke, hvad man har af planer.
Derfor vil jeg gerne spørge hr. Vibjerg igen: Var det ikke en god idé at indkalde alle Folketingets partier til en drøftelse om, hvordan man imødegår stigningen i arbejdsløsheden, og hvordan man imødegår de sociale problemer, der i øjeblikket vokser?
Jens Vibjerg (V), 2009-02-18:
Det går klart skidt med beskæftigelsesudviklingen i øjeblikket - klart skidt.
Men det er jo sådan, at når f.eks. bilindustrien ikke sælger biler, kan de danske producenter af dele til bilproduktionen - dem har vi jo trods alt mange af; der er mange underleverandører i Danmark ikke komme af med den produktion, de har.
Og den produktion kan vi jo ikke bare bruge til noget andet.
Så er der jo ikke mulighed for at sige: Vi lader bare de der virksomheder producere, og så lægger vi det på lager på statens regning.
Man er nødt til at tage de rigtige initiativer i forhold til den udvikling, vi har.
Og der er det jo så heldigvis sådan, at vi nu i en årrække har haft en regering, som har sikret, at vi i Danmark har en robust økonomi, så vi er i stand til at gøre de nødvendige tiltag, efterhånden som der er brug for dem.
Frank Aaen (EL), 2009-02-18:
En handlekraftig regering, en regering, der har handlet og har gjort noget - hvordan synes hr. Vibjerg det går?
Altså, arbejdsløsheden stiger; i yderområderne kan de i øjeblikket notere sig, at fra sidste sommer og til i dag er arbejdsløsheden blandt ufaglærte - eller 3F'ere for at være mere præcis - fordoblet.
Hvordan synes hr. Vibjerg det går?
Og hvad vil man gøre?
Vil man f.eks. gøre det helt enkle at sige: Det er i orden, vi indkalder samtlige Folketingets partier til forhandlinger om, hvad man kan tage af initiativer for at sikre beskæftigelsen og imødegå de sociale problemer, der vokser?
Jens Vibjerg (V), 2009-02-18:
Nu tror jeg, at hr. Ole Sohn bevidst ikke vil høre, hvad jeg siger, nemlig at regeringen i lang tid har taget en række initiativer - så sent som her i forbindelse med trafikaftalen har man fremrykket offentlige anlægsinvesteringer for 5 mia. kr. Så der er stort set lavet initiativer hver 14. dag siden før jul, og det må da siges at være en handlekraftig regering, der er i stand til at gøre det.
Ole Sohn (SF), 2009-02-18:
Jamen det, regeringen har gjort, er, at man har gjort meget ud af at forklare offentligheden: Vi har givet skattelettelser for at få gang i hjulene.
Ergo virker det modsat.
Det, der er behov for, er jo, at man i en lavkonjunktur siger, at regeringen så har det offentlige ansvar for at skabe nogle nye arbejdspladser, skabe væksten.
Det er jo det, erhvervslivet har råbt på siden fjerde kvartal 2008 og med endnu højere kraft her i første kvartal 2009, og det er derfor, det er helt uforståeligt, at vi skal have 60.000 arbejdsløse i december, og vi ved, at det kun er gået op i januar og februar.
Ring rundt til arbejdsløshedskasserne, og man vil få at vide, at det er helt katastrofalt, specielt i yderområderne.
Så hvor mange arbejdsløse skal der være; skal der være 100.000, før man siger: Hov, nu må vi vist hellere gøre noget?
Jens Vibjerg (V), 2009-02-18:
Jamen regeringen venter jo ikke.
Regeringen handler, og regeringen har handlet.
Regeringen handler kontinuerligt i forhold til den udvikling, vi har, for det er da skræmmende, at det går så stærkt med den negative udvikling med hensyn til beskæftigelsen.
For selv om vi har en høj beskæftigelse, historisk har vi jo stadig væk en høj beskæftigelse, må vi ikke på noget tidspunkt undlade at se på, at det altså i øjeblikket går stærkt den forkerte vej.
Og derfor skal alle sejl jo sættes til for at sikre, at vi bevarer så stor en beskæftigelse som overhovedet muligt.
Men det skal jo være på en holdbar måde.
Det kan jo ikke hjælpe, at vi bare med hovedet under armen sætter nogle ting i gang.
Regeringen er jo rigtig, rigtig god til at handle rigtigt på de rigtige tidspunkter; regeringen handler med rettidig omhu.
Ole Sohn (SF), 2009-02-18:
Det er vi andre også optagede af, og det har vi sådan set været længe.
Det er også derfor, vi er kommet med et pres på regeringen, for at sige: Der må gøres noget.
Hvis man bare læser Børsens leder i dag, altså erhvervslivets avis, kan man se, at den siger, at regeringen praler af sine skattelettelser.
Men de virker jo ikke, siger Børsen, for når man går ind i en krise, sparer folk sammen, fordi de er angste for arbejdsløshed.
Så er det jo ikke noget svar at sige: Vi har givet skattelettelser.
Hvad er det egentlig, man venter på?
Benny Engelbrecht (S), 2009-02-18:
Nu er det ikke kun eksporten, der falder.
Faktisk falder importen tilsvarende.
Det er jo et godt tegn på, at der også er et problem i den danske økonomi.
Og når jeg ser eksempelvis medarbejdere fra SAV Danfoss på Als gå slukørede rundt hjemme i min kommune, kan jeg sandelig godt forstå, at de er slukørede.
Ordføreren svarer ikke på vores spørgsmål om, hvor mange virksomheder der skal være lukningstruede i Danmark, og man vil heller ikke svare på, hvor mange ledige man gerne vil have der skal være i Danmark, før der skal gribes ind, eller hvor mange virksomheder der i sidste ende skal dreje nøglen helt om, før vi ser handling fra regeringens side.
Knud Kristensen (KF), 2009-02-18:
Jeg synes ikke, det er godt, at der er nogen, der er lukningstruede i Danmark.
Men jeg må så lige referere til, hvad jeg har sagt for et øjeblik siden til hr. Engelbrecht: at Århus Havn jo også er en havn, der eksporterer ud over landegrænserne.
Indtil nu har der jo været en fantastisk udvikling i havnene og i eksporten som sådan, og det er jo den nusiddende regering, der i den grad har sat fokus på, at vi netop skal have en god og robust beskæftigelse.
Benny Engelbrecht (S), 2009-02-18:
De Konservative går jo ofte for at være et erhvervsvenligt parti, og når man snakker erhverv og beskæftigelse, må man jo sige, at de to ting hænger sammen.
Når der er masseafskedigelser, skyldes det jo, at der ganske enkelt er problemer i erhvervslivet.
Jeg er da glad for - og det tror jeg der er mange ude i erhvervslivet der også er - at ordføreren fik sagt, at man tager situationen alvorligt og handler derefter.
For når vi i Socialdemokratiet lytter til erhvervslivet, kan vi høre, at de siger, at der er problemer.
Vi har netop fået tal på eksporten ud af Århus Havn, som er faldet dramatisk.
Vi kan se, at eksporten ud af Århus Havn er faldet 23 pct.
Det er altså ganske alvorlige tal, det må være helt alarmerende, og beskæftigelsen hænger jo altså sammen med eksporten.
Hvor er handlingen henne?
Hvor mange virksomheder skal være lukningstruede i Danmark, før der bliver grebet ind?
Knud Kristensen (KF), 2009-02-18:
I en situation, hvor et enkelt område rammes så hårdt, at der er 600 eller 800, der bliver ledige, er det jo klart, at vi skal have fokus på det og håndtere det.
Der er en pulje i dag, som netop kan understøtte initiativer på det område.
Der var en anden virksomhed, hvor der blev afskediget en række medarbejdere, og der brugte man også af puljen til netop at få medarbejderne omskolet, og det er jo nogle af de initiativer, som vi er klar til at gå ind og diskutere og forhandle om.
For vi er jo nødt til at få de ledige omskolet, sådan at de kan gå ind og tage nogle af de job, der er.
For der er jo en 10.000-15.000 ledige job, og det skal vi være parate til at få ændret, så vi kan komme de arbejdspladser i møde.
Eigil Andersen (SF), 2009-02-18:
Her beskæftiger den konservative ordfører sig med, hvad der er gået forud for fyringerne.
Det, jeg spørger om, er, om De Konservative vil være med til at sørge for, at man som arbejdsløs kan uddanne sig i længere tid selvvalgt end 6 uger i det første år som ledig?
Vil De Konservative være med til at sige, at man kan uddanne sig noget mere i løbet af det første år, så man konstruktivt kommer i gang med noget hurtigt?
Vil man fra konservativ side være med til at lave jobrotationsprojekter, hvor nogle er på skolebænken på virksomhederne, mens andre, nemlig nogle ledige, kommer ind som vikarer?
Vil man være med til at gøre noget mere ved de her massefyringer, vi har set, med hensyn til at sætte aktiviteter i gang, med hensyn til at finde job, med hensyn til at uddanne sig?
Knud Kristensen (KF), 2009-02-18:
Nu er det første, hr. Eigil Andersen nævner, slagteriarbejdere, som bliver fyret.
Og jeg er bestemt også ked af at måtte konstatere, at sådan er verden.
Det, som jeg synes at mange af Folketingets politikere gang på gang tager fat i, er kommunale situationer - det er altså, ligesom kommunalbestyrelsens arbejde bliver bragt ind her i Folketingssalen, hvor man skal stå og diskutere de forskellige parametre.
Det synes jeg også er en vigtig del af den her diskussion.
Eigil Andersen (SF), 2009-02-18:
I går så vi i tv og hørte i radioen grædende slagteriarbejdere, der fortalte, at de netop var blevet fyret.
Jeg forstår godt, at de græder, for de har mistet deres arbejdsfunktion, de går 40-50 pct. ned i indtægt, vil jeg tro - det gør de fleste LO-arbejdere, fordi de kommer på dagpenge - og endelig har de mistet fællesskabet med kollegaerne.
Det er meget, meget alvorligt.
Der er intet i det, som den konservative ordfører her har sagt, som hjælper disse fyrede slagteriarbejdere, ingenting.
I dag må man som arbejdsløs højst vælge uddannelse i 6 uger det første år som ledig.
Det er alt for lidt.
Hvorfor skal man først gøre karriere som arbejdsløs i 1 år, inden man for alvor må uddanne sig?
I et forsøg på at vende den her situation konstruktivt vil jeg gerne spørge: Vil De Konservative være med til at lave om på det, så man kan komme i gang med noget tidligere i de situationer, hvor det viser sig, at man nok ikke kan komme ind på arbejdsmarkedet umiddelbart?
Vil man være med til at give flere uddannelsesrettigheder også i forbindelse med de massefyringer, der sker?
Knud Kristensen (KF), 2009-02-18:
Jeg vil lige erindre hr. Frank Aaen om, at der i finansloven for 2009 er afsat 16 mia. kr.
Jeg vil også erindre om, at der er fremrykket trafikinvesteringer på 5 mia. kr. i 2009 og 2010.
Jeg synes, der er taget mange initiativer.
Men det, der sker i øjeblikket, er jo en international finansproblematik, som Danmark ikke løser alene.
Det er en meget kedelig situation, som vi er meget optaget af, og det er helt givet, at regeringen også handler derpå.
Frank Aaen (EL), 2009-02-18:
Nu skal vi lige pludselig have en diskussion om inflation - jeg mener, der er åbenbart mange undskyldninger.
Man har måske en hel skuffe med undskyldninger for ikke at gøre noget.
Før, da vi diskuterede med beskæftigelsesministeren, var det noget med, at man ikke måtte diskutere beskæftigelse med beskæftigelsesministeren.
Det er jo fantastisk.
Det, vi kan konstatere, er jo, at der ikke er et eneste konkret forslag, som tager højde for den situation, der udvikler sig lige i øjeblikket.
Kom bare med ét forslag, man nu har lagt frem, fordi man kan se, at arbejdsløsheden tordner i vejret - og ingen snak om, hvad man gjorde sidste år og forrige år.
Hvad skal der ske her og nu, hvad har man at fortælle den slagteriarbejder, der lige er blevet fyret?
Hvad har man at fortælle den 3F'er, der lige er blevet fyret, og de familier, der frygter, at der kommer flere fyringer i fremtiden?
Knud Kristensen (KF), 2009-02-18:
Det er sandelig undervejs.
Der er mange vindmølleplaner, der bliver udarbejdet.
Det er ikke noget, man gør fra den ene dag til den anden.
Men jeg vil sige til hr. Frank Aaen, at problemet lige præcis omkring vindmøllerne jo netop er, at amerikanerne har købt mange, mange vindmøller fra danske virksomheder, hvor produktionen er gået i stå, fordi man ikke kan få betaling for de der vindmøller, som hr. Frank Aaen synes vi skal fremme.
Det er jo det, der er parameteret.
Hvis man gør det, som hr. Frank Aaen siger, at man her og nu skal lukke op for de der 36 mia. kr., at man bare skal komme i gang med at producere noget, så vil det skabe inflation, og det er måske det, som hr. Frank Aaen synes at vi skal sigte på.
Men det gør en ansvarlig regering ikke.
Det ligger fast.
Så nævner hr. Frank Aaen skolerenoveringer osv., og der må jeg sige til hr. Frank Aaen, at i 2008 var der 1,4 mia. kr., som ikke blev anvendt til anlæg inden for den offentlige sektor, skoler, institutioner m.v.
Det røde lys gælder også her?
Der er ingen tal for, hvor mange ledige der skal være, og som jeg sagde tidligere, er det sådan, at den nuværende regering har arbejdet på, at der skal være så få ledige som muligt.
Vi har været inde at lave handleplaner for alle dem, som har en beskyttet beskæftigelse, som har psykiske lidelser osv.
Der har vi gjort et stort arbejde for netop at få alle i beskæftigelse.
Så der ligger ingen mål for, hvor langt man skal ned i arbejdsløsheden.
Med hensyn til at der ikke er nogen handlinger, vil jeg gerne henvise hr. Engelbrecht til at kigge i den finanslov, der blev vedtaget.
Vi har virkelig taget nogle initiativer, og med hensyn til de initiativer, der her bliver nødvendige at tage, vil jeg sige: Når vi kan se, at den internationale økonomi igen er opadgående, følger Danmark efter.
Det er vi robuste nok til rent økonomisk.
Claus Hjort Frederiksen (V), 2009-02-18:
Tro mig, hvis der fandtes en nem løsning på den verdensøkonomiske krise, på den finansielle krise i verden, ville vi vælge den nemme løsning.
Desværre er verden sådan, at der ikke findes nogen nem løsning.
Det, vi kan gøre, er at lytte til alle de forslag, der kommer, træffe nogle beslutninger, og glæde os over, at vi har ført en ansvarlig økonomisk politik i 7 år og ikke som hr. Eigil Andersens parti har villet bruge 2 kr., hver gang vi tjente 1 kr.
Det gør, at vi i dag har en handlefrihed til at gøre det rigtige på det rigtige tidspunkt, og det vil vi gøre.
Eigil Andersen (SF), 2009-02-18:
Forespørgslen drejer sig om, hvad regeringen vil gøre, altså nu og i fremtiden.
Det spørgsmål er ikke blevet besvaret.
Derimod har vi hørt en hel masse om, hvad regeringen har gjort, men det viser sig jo, at det er utilstrækkeligt.
Hvis jeg skal karakterisere den her debat, vil jeg sige, at det er 37 forskellige måder at hælde vand ud af ørerne på fra regeringens side.
Jeg føler nærmest, at jeg nu står i vand til knæene hernede i Folketingssalen med al den hælden vand ud af ørerne.
Derfor vil jeg runde af med i et sidste forsøg at stille et konkret spørgsmål: Vil regeringen være med til at forøge den danske velfærd ved at sætte gang i byggeriet af almene boliger, skifte forældede ældreboliger ud, renovere skoler og andre institutioner, lave energirigtige renoveringer af offentlige bygninger, så vi undgår CO2-udslip, og ansætte flere i hjemmeplejen og ældreplejen?
Vil regeringen være med til det, og vil regeringen dermed være med til at ophæve det kommunale anlægsloft, som i dag er en stor spærrebom for, at disse ting kan ske, og at f.eks. en masse arbejdsløse bygningsarbejdere kan få et job?
Claus Hjort Frederiksen (V), 2009-02-18:
Hver eneste ny ledig, der kommer, er en for mange.
Det, der er dilemmaet, og som også burde optage Socialdemokratiet, er, om det, vi gør, hjælper.
Der forbeholder regeringen sig altså retten til at overveje og se på, om det, vi gør, så også hjælper til at formindske virkningerne af den økonomiske krise.
Vi kommer ikke bare med nogle paradeforslag a la en statslig bank, som vi har kunnet læse om i avisen, og som forekommer mig noget uigennemtænkt.